Na temelju članka 17. stavka 3. Zakona o ublažavanju i uklanjanju posljedica prirodnih nepogoda („Narodne novine“ broj 16/19) i članka 37. Statuta Grada Novska („Službeni vjesnik“ broj 8/21), Gradsko vijeće Grada Novska na svojoj 8. sjednici održanoj dana 29. ožujka 2022. god. usvaja

**IZVJEŠĆE**

**o izvršenju Plana djelovanja u području prirodnih nepogoda Grada Novske**

**za 2021. godinu**

I.

Temeljem članka 17. stavka 1. Zakona o ublažavanju i uklanjanju posljedica prirodnih nepogoda („Narodne novine“ broj 16/19) (u daljnjem tekstu: Zakon) predstavničko tijelo jedinice lokalne i područne (regionalne) samouprave do 30. studenog tekuće godine donosi Plan djelovanja za sljedeću kalendarsku godinu radi određenja mjera i postupanja djelomične sanacije šteta od prirodnih nepogoda.

Člankom 17. stavkom 3. Zakona izvršno tijelo jedinice lokalne i područne (regionalne) samouprave podnosi predstavničkom tijelu jedinice lokalne i područne (regionalne) samouprave do 31. ožujka tekuće godine, izvješće o izvršenju plana djelovanja za proteklu kalendarsku godinu.

II.

*Prirodne nepogode*

Prirodnom nepogodom, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Prirodnim nepogodama smatraju se:

1. potres,
2. olujni, orkanski i ostali jak vjetar,
3. požar,
4. poplava,
5. suša,
6. tuča,
7. mraz,
8. izvanredno velika visina snijega,
9. snježni nanos i lavina,
10. nagomilavanje leda na vodotocima,
11. klizanje, tečenje, odronjavanje i prevrtanje zemljišta,
12. druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

Štetama od prirodnih nepogoda ne smatraju se one štete koje su namjerno izazvane na vlastitoj imovini te štete koje su nastale zbog nemara i/ili zbog nepoduzimanja propisanih mjera zaštite.

III.

*Mjere i nositelji mjera u slučaju nastajanja prirodnih nepogoda na području Grada*

Prilikom provedbi mjera radi djelomičnog ublažavanja šteta od prirodnih nepogoda o kojima odlučuju nadležna tijela iz ovoga Zakona obvezno se uzima u obzir opseg nastalih šteta i utjecaj prirodnih nepogoda na stradanja stanovništva, ugrozu života i zdravlja ljudi te onemogućavanje nesmetanog funkcioniranja gospodarstva.

Planom djelovanja u području prirodnih nepogoda za 2021.god. Grada Novska mjere i nositelji mjera u slučaju nastajanja prirodnih nepogoda određeni su za sljedeće prirodne nepogode:

* Olujni i orkanski vjetar,
* Poplava,
* Suša,
* Tuča,
* Mraz,
* Kiša – prekomjerne oborine,
* Klizišta,
* Potres,
* Snijeg i led,
* Požari.

IV.

*Izvori sredstva pomoći za ublažavanje i djelomično uklanjanje posljedica prirodnih nepogoda*

Novčana sredstva i druge vrste pomoći za djelomičnu sanaciju šteta od prirodnih nepogoda na imovini oštećenika osiguravaju se iz:

* Državnog proračuna s proračunskog razdjela ministarstva nadležnog za financije,
* Fondova Europske unije, i
* Donacija.

Sredstva iz fondova EU se ne mogu osigurati unaprijed, njihova dodjela se provodi prema posebnim propisima kojima se uređuje korištenje sredstava iz fondova EU.

Sredstva pomoći za ublažavanje i djelomično uklanjanje posljedica prirodnih nepogoda strogo su namjenska sredstva te se raspoređuju prema postotku oštećenja vrijednosti potvrđene konačne procjene štete, o čemu odlučuju nadležna tijela. Navedena sredstva su nepovratna i nenamjenska te se ne mogu koristiti kao kreditna sredstva niti zadržati kao prihod proračuna Grada. Gradonačelnik te krajnji korisnici odgovorni su za namjensko korištenje sredstava pomoći za ublažavanje i djelomično uklanjanje posljedica prirodnih nepogoda.

Pomoć za ublažavanje i djelomično uklanjanje posljedica prirodnih nepogoda ne dodjeljuje se za:

1. štete na imovini koja je osigurana,
2. štete na imovini koje nastanu od prirodnih nepogoda, a izazvane su namjerno, iz krajnjeg nemara ili nisu bile poduzete propisane mjere zaštite,
3. neizravne štete,
4. štete nastale na nezakonito izgrađenim zgradama javne namjene, gospodarskim zgradama i stambenim zgradama za koje nije doneseno rješenje o izvedenom stanju prema posebnim propisima, osim kada je prije nastanka prirodne nepogode, pokrenut postupak donošenja rješenja o izvedenom stanju, u kojem slučaju će sredstva pomoći biti dodijeljena tek kada oštećenik dostavi pravomoćno rješenje nadležnog tijela,
5. štete nastale na objektu ili području koje je u skladu s propisima koji uređuju zaštitu kulturnog dobra aktom proglašeno kulturnim dobrom ili je u vrijeme nastanka prirodne nepogode u postupku proglašavanja kulturnim dobrom,
6. štete koje nisu prijavljene i na propisan način i u zadanom roku unijete u Registar šteta prema odredbama *Zakona*,
7. štete u slučaju osigurljivih rizika na imovini koja nije osigurana ako je vrijednost oštećene imovine manja od 60 % vrijednosti imovine.

V.

*Proglašenje prirodne nepogode*

Za područje Grada Novska u 2021. godini proglašena je prirodna nepogoda potres kojom je nanijeta šteta na stambenim, gospodarskim, javnim, kulturnim i drugim objektima, na gospodarskim strojevima, mehanizaciji i opremi, na poljoprivrednom zemljištu, domaćim životinjama i višegodišnjim nasadima dana 28. i 29. prosinca 2020. godine.

* *Odluka o proglašenju prirodne nepogode – potres (“Službeni vjesnik” broj 9/21).*

Za područje Grada Novske u 2021. godini proglašena je prirodna nepogoda mraz kao posljedica niskih temperatura – mraza koji je zahvatio navedeno područje u razdoblju od 6. travnja do 8. travnja 2021. godine.

* *Odluka o proglašenju prirodne nepogode – mraz na području Grada Novske (“Službeni vjesnik” broj 13/21).*

VI.

*Procjena prirodnih nepogoda na području Grada Novska u posljednjih 10 godina*

**Tablica 1: Prikaz šteta uslijed elementarnih nepogoda na području Grada Novska**

|  |  |  |  |
| --- | --- | --- | --- |
| **R.Br.** | **Vrsta prirodne nepogode** | **Godina nastanka prirodne nepogode** | **Prijavljena šteta (kn)** |
| 1. | Poplava | 2010. | 4.100.000,00 |
| 2. | Suša | 2011. | 7.688.299,00 |
| 3. | Mraz | 2012. | 1.451.910,00 |
| 4. | Suša | 2012. | 5.993.156,00 |
| 5. | Mraz | 2014. | 393.892,81 |
| 6. | Mraz | 2017. | 485.199,81 |
| 7. | Tuča | 2019. | 1.036.111,91 |
| 8. | Mraz | 2020. | 1.775.500,10 |
| 9. | Potres | 2021. | 329.315,90 |
| 10. | Mraz | 2021. | 2.328.619,80 |

VII.

*Mjere i suradnja s nadležnim tijelima*

Nadležna tijela za provedbu mjera s ciljem djelomičnog ublažavanja šteta uslijed prirodnih nepogoda jesu:

* Vlada Republike Hrvatske,
* Povjerenstva za procjenu šteta od elementarnih nepogoda,
* Nadležna ministarstava (za poljoprivredu, ribarstvo i akvakulturu, gospodarstvo, graditeljstvo i prostorno uređenje, zaštitu okoliša i energetiku, more, promet i infrastrukturu ...),
* Sisačko - moslavačka županija,
* Grad Novska.

Prilikom provedbi mjera s ciljem djelomičnog ublažavanja šteta od prirodnih nepogoda o kojima odlučuju spomenuta nadležna tijela, obavezno se uzima u obzir opseg nastalih šteta i utjecaj prirodnih nepogoda na stradanja stanovništva, ugrozu života i zdravlja ljudi, onemogućavanje nesmetanog funkcioniranja gospodarstva, a posebice ugroženih skupina na područjima zahvaćenom prirodnom nepogodom kao što je socijalni ili zdravstveni status.

Članove i broj članova Gradskog povjerenstva imenuje Gradsko vijeće na razdoblje od 4 godine i o njihovu imenovanju obavještava županijsko povjerenstvo. Gradsko povjerenstvo imenovano je Odlukom o imenovanju Predsjednika i članova Gradskog povjerenstva za procjenu šteta od prirodnih nepogoda (KLASA: 351-01/19-01/14, URBROJ: 2176/04-01-19-1, od 22. 11. 2019.god.).

Gradsko povjerenstvo za procjenu šteta od prirodnih nepogoda na području Grada Novska broji ukupno pet (5) članova.

*Agrotehničke mjere*

Gradsko vijeće Grada Novska donijelo je Odluku o agrotehničkim mjerama za uređivanje i održavanje poljoprivrednih rudina na području Grada Novska (KLASA: 320-01/19-01/1, URBROJ: 2176/04-01-19-1, od 24. travnja 2019. god.).

*Mjere civilne zaštite*

Gradonačelnik Grada Novska donio je Plan djelovanja civilne zaštite Grada Novska (KLASA: 320-01/19-01/1, URBROJ: 2176/04-01-19-1, od 24. travnja 2019. god).

*Mjere zaštite od požara*

Zakonom o zaštiti od požara („Narodne novine“ broj 92/10) uređen je sustav zaštite od požara. U cilju zaštite od požara, Zakonom o zaštiti od požara („Narodne novine“ broj 92/10) propisano je poduzimanje organizacijskih, tehničkih i drugih mjera i radnji za:

* otklanjanje opasnosti od nastanka požara,
* rano otkrivanje, obavješćivanje te sprječavanje širenja i učinkovito gašenje požara,
* sigurno spašavanje ljudi i životinja ugroženih požarom,
* sprječavanje i smanjenje štetnih posljedica požara,
* utvrđivanje uzroka nastanka požara te otklanjanje njegovih posljedica.

Zaštitu od požara provode, osim fizičkih i pravnih osoba provode i udruge koje obavljaju vatrogasnu djelatnost i djelatnost civilne zaštite, Grad te Sisačko - moslavačka županija. Svaka fizička i pravna osoba odgovorna je za neprovođenje mjera zaštite od požara, izazivanje požara, kao i za posljedice koje iz toga nastanu. Dokumenti zaštite od požara na području Grada kojima se uređuju organizacija i mjere zaštite od požara su Plan zaštite od požara i Godišnji provedbeni plan unaprjeđenja zaštite od požara. Godišnji provedbeni plan unaprjeđenja zaštite od požara Grada donosi se na temelju Godišnjeg provedbenog plana unaprjeđenja zaštite od požara Sisačko - moslavačke županije. Gradsko vijeće dužno je najmanje jednom godišnje razmatrati Izvješće o stanju zaštite od požara na području Grada i stanju provedbe godišnjeg provedbenog plana unaprjeđenja zaštite od požara.

*Mjere obrane od poplava*

Operativno upravljanje rizicima od poplava i neposredna provedba mjera obrane od poplava utvrđeno je Državnim planom obrane od poplava („Narodne novine“ broj 84/10), kojeg donosi Vlada RH, Glavnim provedbenim planom obrane od poplava (ožujak 2018), kojeg donose Hrvatske vode. Svi tehnički i ostali elementi potrebni za upravljanje redovnom i izvanrednom obranom od poplava utvrđuju se Glavnim provedbenim planom obrane od poplava i provedbenim planovima obrane od poplava branjenih područja. Navedeni planovi su javno dostupni na internetskim stranicama Hrvatskih voda. Državnim planom obrane od poplava uređuju se: teritorijalne jedinice za obranu od poplava,  stupnjevi obrane od poplava, mjere obrane od poplava (uključivo i preventivne mjere), nositelje obrane od poplava,  upravljanje obranom od poplava (s obvezama i pravima rukovoditelja obrane od poplava), sadržaj provedbenih planova obrane od poplava sustav za obavješćivanje i upozoravanje i sustav veza, mjere za obranu od leda na vodotocima. Obveze Državnog hidrometeorološkog zavoda su prikupljanje i dostava podataka, prognoza i upozorenja o hidrometeorološkim pojavama od značenja za obranu od poplava,  upute za izradu izvještaja o provedenim mjerama obrane od poplava, kartografski prikaz granica branjenih područja.

VIII.

*Zaključak*

Gradsko vijeće Grada Novska donijelo je Odluku o donošenju Plana djelovanja u području prirodnih nepogoda za 2022.god. (KLASA: 351-01/21-01/11, URBROJ: 2176/04-01-21-1, od 17. studenog 2021. god.), čime je ispunjena zakonska obaveza.

KLASA:

URBROJ:

U Novskoj, 29. ožujka 2022.

Gradonačelnik

Marin Piletić, prof.